b'\n_START_ARTICLE_\nAntependij\n_START_PARAGRAPH_\nAntependij je poslikana ali izrezljana plo\xc5\xa1\xc4\x8da na sprednji strani oltarne mize ali bogato vezena tkanina (oltarno pregrinjalo) prednje strani oltarja.\n_START_SECTION_\nIzvor\n_START_PARAGRAPH_\nAntependij se je pojavil na kr\xc5\xa1\xc4\x8danskem vzhodu v 4. stoletju, na zahodu pa v 5. stoletju. Prvi prikazi so na mozaikih v Ravenni v baziliki San Vitale. Z njim so pokrivali oltarno mizo samo s sprednje strani, po kateri je tudi dobil ime (lat. antependium, ante-pred + pendere-viseti). Kot ime se pojavi v 12. in 13. stoletju. Imenuje se tudi: palliotto, frontale, pallium, pala, velamen in facies.\n_START_SECTION_\nMotivi\n_START_PARAGRAPH_\nAntependije so najpogosteje izdelovali iz tkanine, v velikih cerkvah tudi iz plemenitih kovin ali so rezbarjeni in poslikani v lesu. Do polovice srednjega veka je prisoten lik Kristusa Pantokratorja, ki sedi na prestolu in blagoslavlja z desno roko, medtem ko v levi dr\xc5\xbei Sveto pismo. V 14. stoletju se ta motiv po\xc4\x8dasi opu\xc5\xa1\xc4\x8da in pojavijo se motivi razpela in motivi iz Kristusovega \xc5\xbeivljenja. Pogost motiv je bila tudi Marija Bo\xc5\xbeja mati. Od 11. do 13. stoletja je prikazana sede\xc4\x8da v okvirju, obkro\xc5\xbeena s simboli evangelistov in angelov. Pod vtisom gotike je prikazana, kako sedi v arkadi, od 14. stoletja dalje pa se prikazuje stoje. Prikaz kronanja je bil zelo zastopan in je skoraj zamenjal vse druge motive iz \xc5\xbeivljenja Marije Bo\xc5\xbeje matere. V romarskih cerkvah je na antependiju pogosto lik svetnika, ki mu je cerkev posve\xc4\x8dena.\n_START_SECTION_\nUporaba\n_START_PARAGRAPH_\nDo 16. stoletja uporaba antependija ni bila predpisana, \xc5\xa1ele z odlokom pape\xc5\xbea Pija V. leta 1570 je bila dolo\xc4\x8dena uporaba v predpisani liturgi\xc4\x8dni barvi dneva. Pape\xc5\xbe Klemen VIII. je leta 1600 dolo\xc4\x8dil, da se za ma\xc5\xa1o, ki jo vodi \xc5\xa1kof, uporablja antependij iz plemenitih vrst materiala. _NEWLINE_Danes se antependij vse manj uporablja.'